แนวโน้มหุ้นลงก่อนลุ้นรีบาวน์
นักวิเคราะห์ประเมินดัชนีเช้าวันนี้ปรับลงก่อนมีโอกาสรีบาวน์ รอตัวเลขPMIจีน-สถานการณ์กรีซและสเปน
24 ก.ค. 2555

นักวิเคราะห์ประเมินดัชนีเช้าวันนี้ปรับลงก่อนมีโอกาสรีบาวน์ รอตัวเลขPMIจีน-สถานการณ์กรีซและสเปน
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.โนมูระ พัฒนสิน กล่าวว่า ตลาดหุ้นไทยเช้านี้ปรับลงก่อนและมีโอกาสรีบาวน์ ซึ่งการรีบาวน์ขึ้นอยู่กับตัวเลขดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนจะออกมาดีหรือไม่ การส่งสัญญาณว่าจะมีมาตรการกระตุ้นทางการเงินรอบใหม่ทั้งหลาย (QE) สถานการณ์การเงินเกี่ยวกับกรีซและสเปนมีเชิงบวกหรือเปล่า ถ้าไม่มีก็ลงต่อ มอง down side แนวรับอยู่ที่ 1,179 และ 1,173 จุด
ขณะที่เมื่อวานนักลงทุนต่างชาติขายค่อนข้างมากเป็นการขายเพื่อลดความเสี่ยงในหุ้นพลังงาน ปิโตรฯ โดยเฉพาะ PTTEP ถึงแม้จะมีปันผลก็ตาม หุ้นที่ยังถือได้เป็นพวกสื่อสาร ค้าปลีกบางตัว หรือหุ้นปันผลดี 
"วันนี้รอตัวเลข PMI จีน รอใครจะพูดอะไรออกมาหรือเปล่า ถ้าไม่มีก็ปรับลง ซึ่งการลงมี 2 อย่าง ลงแล้วรีบาวน์ หรือลงแล้วนิ่งๆ ขณะที่ตลาดเอเชียเช้านี้ส่วนใหญ่บวกลบเล็กน้อย ญี่ปุ่นลบ มาเลเซีย,สิงคโปร์บวก เกาหลีใต้ลบ" นายถนอมศักดิ์ กล่าว